পর্যাপ্ত আলো নেই। তার উপর প্ল্যাটফর্ম এবং টিকিট ঘর ভবঘুরেদের অস্থায়ী ঠিকানা। বাগবাজার স্টেশনের এই অবস্থা নিয়ে দীর্ঘদিন ধরেই সরব হয়েছেন স্থানীয় বাসিন্দাদের একাংশ। তাঁদের অভিযোগ, সন্ধ্যা নামতে না নামতেই ওই স্টেশন চত্বর নানা অসামাজিক কাজকর্মের আখড়া হয়ে দাঁড়ায়। বিষয়টি নিয়ে একাধিকবার পুলিশ প্রশাসনকে বলা সত্ত্বেও কোনও কাজ হয়নি। 
দিনের যে কোনও সময় বাগবাজার স্টেশনে পৌঁছলে দেখা যাবে, স্টেশন চত্বরের বড় অংশ ফুটপাথবাসীদের দখলে। স্টেশনেই চলে কাপড় কাচা, কাপড় শুকানোর কাজ। স্টেশনের এই সমস্ত অংশ এড়িয়েই যাতায়াত করতে হয় যাত্রীদের। বাসিন্দাদের একাংশের বক্তব্য, স্টেশনের আশপাশ অনেক সময়েই আবর্জনায় ভর্তি হয়ে থাকে। ফলে যাতায়াত করাও অসুবিধাজনক হয়ে দাঁড়ায়। উত্তর কলকাতার নাগরিকদের সংগঠন ‘উত্তর কলকাতা নব উদ্যোগে’র যুগ্ম সম্পাদক ধীমান দাস বলেন, ‘‘বাগবাজার স্টেশনে আলোর অভাব রয়েছে। তাছাড়া টিকিট ঘর সংলগ্ন এলাকা পুরোপুরি ফুটবাসীদের আস্তানায় পরিণত হয়েছে। ফলে যাত্রীদের যাতায়াতে অসুবিধা হয়।’’ 
প্রসঙ্গত, বাগবাজার স্টেশন কলকাতা পুরসভার সাত নম্বর ওয়ার্ডের অন্তর্গত। ওয়ার্ডের তৃণমূল কাউন্সিলর বাপি ঘোষকে বিষয়টি একাধিকবার জানানো হয়েছে বলেও বাসিন্দাদের দাবি। এক বাসিন্দার কথায়, ‘‘অনেকবারই বলা হয়েছে কাউন্সিলরকে। কিন্তু সমস্যা মিটছে না।’’ যদিও বাপি জানাচ্ছেন, স্টেশন রেলের সম্পত্তি। সেখানে ভবঘুরেদের উচ্ছেদ বা সৌন্দর্যায়নের ক্ষমতা পুরসভার হাতে নেই। এ নিয়ে একাধিকবার রেলের সঙ্গে বৈঠকও হয়েছে বলে তাঁর দাবি। বাপির বক্তব্য, ‘‘পুরসভার জমি হলে আমি কিছু করতে পারতাম। কিন্তু এক্ষেত্রে কিছুই করার নেই। সমস্যার কথা জানিয়ে একাধিকবার রেলের সঙ্গে বৈঠক করেছি। কিন্তু তার পরেও সমস্যার সমাধান হয়নি। আবারও রেলের সঙ্গে বৈঠক করতে রাজি আছি।’’ রেলের তরফে যদিও জানানো হয়েছে, সমস্যা সমাধানের চেষ্টা চলছে।